Pļavas dedestiņa

Pļavas dedestiņa jeb virklītes () ir daudzgadīgs 30—100 cm augsts lakstaugs. Ļoti bieži sastopams pļavās, krūmājos, grāvmalās. Mietveida sakne tieva, ar daudziem dzinumiem. Stumbrs zarains, rievaini četršķautņains, parasti kāpelējošs, kails, mazliet sarmains. Lapas pamīšus, pāra plūksnaini saliktas, ar vienu lapiņu pāri, galā ar vienkāršām vai zarainām vītēm. Lapiņas lancetiskas, 2—4 cm garas, 0,5—1,2 cm platas, virspusē tumši zaļas, apakšpusē zilgani sarmainas, uz galvenajām dzīslām ar ļoti retām pieguļošām pūkām. Pielapes lielas, plati pusbultveida vai bultveida, ar gludu malu. Zied no jūnija līdz augustam. Ziedkopu kāti daudz garāki par lapām, četršķautņaini. Ziedi ķekaros pa 2—10, dzelteni, ar atstāvošiem, pūkainiem ziedu kātiņiem, apakšējie zobiņi garāki par augšējiem. Vainaglapas 5, vainags tauriņveida; karoga plātne otrādi ovāla, gandrīz apaļa, ar melni iekrāsotām centrālajām dzīslām; buras īsākas, ovālas, pie pamata ar austiņu; laiviņa pusmēnesveida. Auglis — iegarena, tumši brūna, 2,5—3,5 cm gara pāksts. Sēklas dzeltenīgas līdz zaļganpelēkas ar vairāk vai mazāk izteiktu tumši violetu marmorējumu. Vērtīgs lopbarības augs dabiskajās pļavās un ganībās. Ārstniecības augs. Lakstus lieto kā maigu atklepošanas līdzekli, slimojot ar bronhītu, plaušu tuberkulozi un citām elpošanas orgānu slimībām.

Atsauces

Ārējās saites 

Tauriņziežu dzimta
Ārstniecības augi